7. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. Υ.Ε.Β. 24345/2722/1258 της 29 Απρ. /18 Μαΐου 1961 (ΦΕΚ Β΄157) Περί καθορισμού λεπτομερειών εφαρμογής των διατάξεων του άρθρ. 8 του Ν.Δ. 4097/60 «περί τροποποιήσεως και συμπληρώσεως της νομοθεσίας περί των γαιών του Κωπαϊδικού πεδίου κλπ». Έχοντες υπ’ όψιν: α)Την παρ. 4 του άρθρ. 9 του Ν.Δ. 4097/60. β)Την υπ’ αριθ. 3017/26.4.961 αναφοράν της Διευθύνσεως Γεωργίας Ν. Βοιωτίας, αποφασίζομεν: Καθορίζομεν ως κατωτέρω τον τρόπον διαπιστώσεως των υποχρεώσεων προς καταβολήν της υπό του εδαφίου α΄ της παρ. 1 του άρθρ. 8 του Ν.Δ. 4097/60 προβλεπομένης εισφοράς. 1.Η διαπίστωσις των κατά τα ανωτέρω υποχρέων προς καταβολήν εισφορών καλλιεργητών θα γίνη: α)Δια τους προβλεπομένους υπό του εδαφ. α΄ της παρ. 2 του άρθρ. 8 του ως είρηται Δ/τος, υπό του οργανισμού Κωπαϊδος. β)Δια τους προβλεπομένους υπό των εδαφ. β΄, γ΄ και δ΄ της αυτής παραγράφου και της παρ. 3 του ιδίου άρθρου, μη υπάρχοντος κτηματολογίου, θα ορίσουν τούτους ειδικαί επιτροπαί κατά Κοινότητα συνιστώμεναι δι’ αποφάσεων του Νομάρχου Βοιωτίας, προτάσει της Διευθύνσεως Γεωργίας Βοιωτίας. Αι ως άνω Επιτροπαί θα αποτελούνται εξ ενός γεωπόνου της Διευθύνσεως Γεωργίας Νομού Βοιωτίας ή του Οργανισμού Κωπαϊδος, ως Προέδρου, του Προέδρου της οικείας Κοινότητος και του Προέδρου του Γεωργικού Συνεταιρισμού. 2.Έργον των συσταθησομένων Επιτροπών έσται η σύνταξις ονομαστικών πινάκων των υποχρέων καλλιεργητών. Δια την σύνταξιν των πινάκων τούτων θα ληφθή υπ’ όψιν παν χρήσιμον κατά την κρίσιν των Επιτροπών στοιχείον, θα βοηθηθώσι δε αι Επιτροπαί αύται και υπό των οργάνων της Αγροφυλακής και των υδρονομέων, υποχρεουμένων τούτων, τη προσκλήσει του Προέδρου της Επιτροπής, να παρέχουν τας αναγκαιούσας πληροφορίας και να συμβάλλουν δια παντός τρόπου εις την επιτυχίαν του έργου των συσταθησομένων Επιτροπών. 3.Οι συνταχθησόμενοι υπό των κατά τα ανωτέρω Επιτροπών πίνακες υποχρέων, δεόντως υπογεγραμμένοι, υποβάλλονται αυθημερόν μερίμνη του Προέδρου της Επιτροπής εις τον Οργανισμόν Κωπαΐδος και ταυτοχρόνως θα κοινοποιηθώσιν εις τους ενδιαφερομένους δια τοιχοκολλήσεως εις τα Γραφεία της Κοινότητος, συντασσομένου περί ταύτης σχετικού πρακτικού. 4.Εντός ανατρεπτικής προθεσμίας 15 ημερών από της ημέρας της τοιχοκολλήσεως των κατά την προηγουμένην παράγραφον πινάκων, πας ζημιούμενος δύναται να καταθέση εις την Διεύθυνσιν Γεωργίας Βοιωτίας ένστασιν, ήτις εκδικάζεται υπό Δευτεροβαθμίου Επιτροπής αποτελουμένης εκ του Διευθυντού Γεωργίας Βοιωτίας ή του νομίμου αναπληρωτού του ως Προέδρου, του Διευθυντού Καλλιεργειών του Οργανισμού Κωπαΐδος  και του οικείου Αγρονόμου, οριζομένου υπό του Διοικητού Αγροφυλακής Βοιωτίας. Η Επιτροπή αύτη κρίνουσα ελευθέρως, δύναται να μειώση ή αυξήση ή διαγράψη τα στοιχεία του πίνακος, αι αποφάσεις δε αυτής είναι τελεσίδικοι και εκτελεσταί. 5.Η κατά τ’ ανωτέρω ένστασις θα αφορά μόνον εσφαλμένην εγγραφήν υποχρέου ή μη εγγραφήν τοιούτου ή εγγραφήν μεγαλυτέρου ή μικροτέρου αριθμού στρεμμάτων υποχρέου τινος. 6.Η υποβολή ενστάσεων ή η μη έγκαιρος εκδίκασις τούτων δεν αναστέλλει την ισχύν των πινάκων της Επιτροπής. 7.Εις έκαστον των μελών των κατά τ’ ανωτέρω Επιτροπών, καταβάλλεται υπό του Οργανισμού Κωπαϊδος, εκ των υπό Κεφ. Α΄ του άρθρ. 9 του Ν.Δ. 4097/1960 του ειδικού λογαριασμού κατατεθειμένων ποσών, ημερησία αποζημίωσις καθοριζομένη υπό του Διοικητικού Συμβουλίου του Οργανισμού. Ομοίως τα απαιτηθησόμενα έξοδα κινήσεως των Επιτροπών να καταβληθώσιν υπό του Οργανισμού Κωπαϊδος. 8.Η παρούσα, ης η ισχύς άρχεται από της σήμερον, δημοσιευθήτω δια της Εφημερίδος της Κυβερνήσεως.